चुनौती थप्दै सातदोबाटो युवा क्लब
सहिद स्मारक ‘ए’ डिभिजन लिग २०७६ को पुछारमा रहँदै दोस्रो श्रेणीमा घटुवा भएपछि सरस्वती क्लबका अध्यक्ष शिक्षित पराजुलीले भनेका थिए, ‘५० लाख बजेटले जोगिन्छ भन्ने लागेको थियो । तर, ७५ लाख खर्च हुँदा पनि रेलिगेसनमा पर्‍यौं ।’
काठमाडौँ — सहिद स्मारक ‘ए’ डिभिजन लिग २०७६ को पुछारमा रहँदै दोस्रो श्रेणीमा घटुवा भएपछि सरस्वती क्लबका अध्यक्ष शिक्षित पराजुलीले भनेका थिए, ‘५० लाख बजेटले जोगिन्छ भन्ने लागेको थियो । तर, ७५ लाख खर्च हुँदा पनि रेलिगेसनमा पर्‍यौं ।’उनले विभागीय टिम एपीएफले आफ्नो टिमलाई झार्नका लागि ‘फिक्सिङ’ गरेको आरोप लगाएका थिए । गत वर्ष शीर्ष श्रेणीको लिगको सबैभन्दा कमजोर टिमले गरेको खर्चभन्दा झन्डै आधा बजेटमै सातदोबाटो युवा ‘बी’ डिभिजन च्याम्पियन भएको छ । यससँगै सातदोबाटो दुई दशकको प्रयासपछि राजधानीको ‘ए’ डिभिजन लिग खेल्ने संघारमा आइपुग्यो ।दुई खेल बाँकी छँदै ‘बी’ डिभिजन लिग विजेताका रूपमा ‘ए’ डिभिजनमा उक्लिने निश्चित गरिसकेको सातदोबाटोले आरसीटीलाई १–० ले पन्छाउँदै बिहीबार एन्फा कम्प्लेक्समा ‘बी’ डिभिजन लिगको बिदाइ गर्‍यो । पहिलो हाफमा माल्दिना आङथुपाले निर्णायक गोल गरे । अब टोलीले अर्को वर्ष सहिद स्मारक ‘ए’ डिभिजन लिग खेल्नेछ । २०५७ सालमा स्थापित यो क्लब छनोट पार गरेर ०५९ मा ‘सी’ डिभिजनमा पुगेको थियो । २०६८ सालदेखि ‘बी’ डिभिजन लिग खेल्न थाल्यो । अघिल्ला दुई संस्करणमा बढुवा नजिक पुगेर रोकिएको थियो । दुई सिजनअघि निर्णायक खेलमा एनआरटीविरुद्ध जित हात पार्न असफल हुँदा उसले ‘ए’ डिभिजनको हैसियत बढाउने मौका गुमाएको थियो ।‘बी’ डिभिजन लिग विजेताको ट्रफी, मेडल हात पार्दै आफ्नै कार्यालयनजिक खुसियाली मनाएपछि सातदोबाटोका अध्यक्ष कपिल रानामगरले भने, ‘क्लब ‘बी’ मा उक्लिएपछि हामी सबैको सपना ‘ए’ डिभिजनमा पुग्ने थियो र योजना पनि थियो । लगातार कोसिस गर्‍यौं । तर, महत्त्वपूर्ण खेलमा भाग्यले साथ दिएन । ‘ए’ डिभिजन लिग खेल्ने सपना दुई दशकपछि साकार भएको छ, अब त्यसैको तयारीमा लाग्नेछौं ।’ कोभिड–१९ को कारण गत वर्ष चैतमा रोकिएको लिग यसै महिना सुचारु गरिएको थियो, जहाँ सातदोबाटोको लयलाई कुनै असर परेन ।क्लबमा मोरङका १५, स्थानीय ८ र एन्फा एकेडेमीमा हुर्किएका ३ गरी २६ खेलाडीलाई सातदोबाटोले यो लिगमा अनुबन्ध गरेको थियो । सातदोबाटोले उनीहरूलाई प्रतियोगिता र ट्रेनिङ अवधि गरी तीन महिनाको तलब दिइन्छ र यसैमा क्लबको १३–१४ लाख रुपैयाँ खर्च हुन्छ । खेलाडीले स्तर र सम्झौताअनुसार ४० हजारदेखि १ लाखसम्म पाउँछन् । अध्यक्ष रानामागरका अनुसार यो सिजनको खर्च करिब ४० लाख पुग्छ, जुन गत वर्ष ‘ए’ डिभिजनबाट रेलिगेसनमा परेको सरस्वतीको भन्दा झन्डै आधा हो । त्यसैले ठीकै बजेटमा फड्को मारेको सातदोबाटोले वास्तविक संघर्ष गर्ने दिन अब आउने छ ।क्लबको आम्दानीबारे अध्यक्ष रानामगरले भने, ‘व्यावसायिक क्षेत्रमा रहेको क्लबको भवनबाट वार्षिक ९–१० लाख, प्रायोजनबाट झन्डै २० लाख आउँछ । एन्फाले लिगको तयारी खर्च १० लाख दिन्छ । बाँकी चन्दाबाटै उठाउने हो ।’ ‘ए’ डिभिजनमा मनाङ मर्स्याङ्दी, थ्रीस्टार, मछिन्द्र, आर्मीजस्ता टिमविरुद्ध प्रतिस्पर्धा गर्न १ करोडको बजेट पनि कम हुने अवस्था आइसकेकामा उनले भने, ‘ए’ डिभिजनमा धेरै खर्च हुन्छ, त्यसका लागि हामी पहिलेदेखि नै तयार छौं । दीर्घकालीन आयस्रोत जुटाउन एकेडेमी सञ्चालन गर्ने योजनामा गोदावरीमा मैदान हेरिरहेका छौं । ठूला व्यापारिक घराना/समूहले साथ दिने वचन दिएका छन्, हामी सम्बन्ध बढाउने प्रयास गर्नेछौं । अर्को सिजन ‘ए’ डिभिजनमा बाँच्नेछौं ।’‘हरेक खेल गाह्रो भयो । धेरै नै गाह्रो,’ ९ जित, एक बराबरी र एक हारको नतिजा निकालेको सातदोबाटोका मुख्य प्रशिक्षक सनोज श्रेष्ठले भने, ‘यो टिमले ‘ए’ डिभिजनमा टिक्न धेरै गाह्रो छ । यसमा सिनियर र बिदेशी राम्रो स्तरको खेलाडी ल्याएर संयोजन गरेरमात्रै ‘ए’ डिभिजनमा बच्न सकिन्छ ।’ सातदोबाटोले ‘बी’ डिभिजनमा उक्लन पनि ‘ए’ डिभिजन लिगका तीन खेलाडी लिएको थियो । तीन सिजनयता सातदोबाटोको टिम सम्हालिरहेका उनले ‘बी’ डिभिजिनको स्तर बढेको उल्लेख गर्दै भने, ‘बी’ डिभिजनका खेलाडीको स्तर, स्पिड र इन्डुरेन्स बढेको छ । हरेक टिमका ३–४ खेलाडी ‘ए’ डिभिजन लिग खेल्न योग्य छन् ।’ उनको टिमले ६ खेल १–० ले जित्यो । टोलीको अपराजित यात्रा दसौं चरणमा आएर मध्यपुर युथले टुंग्याइदियो । ललितपुरको अर्को क्लब झम्सीखेलले मात्रै सातदोबाटोसँग अंक बाँड्न सक्यो ।अहिलेका करिब ८० प्रतिशत खेलाडी तीन सिजनयता सातदोबाटोबाट खेलिरहेका छन् । कोभिड–१९ को कारण लकडाउन भएको अवस्थामा पनि मोरङका खेलाडीले उतै तयारी गरेकाले पनि सातदोबाटोलाई लिग फेरि सुचारु हुँदा पुरानै लय कायम राख्न सजिलो भएको थियो । उक्लिने होडमा उसलाई मुख्य रूपमा छिमेकी क्लब खुमलटार युवाले चुनौती दिएको थियो । ललितपुर महानगर–१५ का यी दुई क्लबको भेटमा सातदोबाटोले ३–२ ले बाजी मारेको थियो । सम्भवत यो लिगकै उत्कृष्ट खेलमा हात पारेको सातौं चरणको त्यो जित नै सातदोबाटोको उक्लिने आधार बन्यो । नवौं चरणमा उसले बढुवाको अर्को प्रतिस्पर्धी बाँसबारीसँग ०–१ ले पछाडि परेर पनि ४–१ ले हराएको थियो ।‘आर्टिफिसियल टर्फ’ मा निकै राम्रो टिमवर्क देखाएको सातदोबाटो अरूभन्दा अलि फरक ‘स्कोरिङ’ मा पनि देखियो । यो टिम गोल गर्न कुनै एउटा खेलाडीमा निर्भर भएन । उसले ११ खेलमा जम्मा १६ गोल गर्‍यो र १ गोल उपहार (आत्मघाती) पायो ।सातदोबोटोका ९ खेलाडीले गोल गरे । प्रकाश बस्नेत र दिनेश राईले ३–३, भुवन बस्नेत, माल्दिना आङथुपो, असिम राई र दोर्जे तामाङले २–२ तथा वीरेन्द्र लिम्बू र रमेशकुमार राजवंशीले १–१ गोल गरे । अर्थात् सातदोबाटो ‘फ्रि–स्कोरिङ टिम’ रह्यो । अरूभन्दा फरक र उत्कृष्ट सावित भयो । खुमलटारलाई ३ र बाँसबारीलाई ७ अंकले पछाडि पारेर च्याम्पियन सातदोबाटो अझ ठूलो चुनौती सामना गर्न तयार भयो ।सहिद स्मारक ‘बी’ डिभिजन लिग २०७६ मा सातदोबाटो युवा क्लब ब्वाइज युनियन क्लबविधागत उत्कृष्टगोलकिपर – अञ्जल श्रेष्ठ (खुमलटार)डिफेन्डर – शिव गुरुङ (बाँसबारी)मिडफिल्डर – दिनेश राई (सातदोबाटो)फरवार्ड – सविन केसी (खुमलटार)प्रशिक्षक – सनोज श्रेष्ठ (सातदोबाटो)‘बी’ डिभिजन लिग पुरस्कारच्याम्पियन – सातदोबाटो युवा क्लब (रु.१५ लाख)उपविजेता – खुमलटार युवा क्लब (१० लाख)तेस्रो – बाँसबारी क्लब (८ लाख)चौथो – ब्वाइज युनियन क्लब (५ लाख)फेयर प्ले – ब्वाइज युनियन क्लब (२५ हजार)